Penžina
Penžina (rus. Пенжина) – upė Rusijoje, Kamčiatkos krašto šiaurės vakaruose (buvusioje Koriakų apygardoje). Prasideda Kolymos kalnyne, aukštupyje teka giliu slėniu į rytus, vėliau pasuka į pietus ir teka tarpukalnių dubuma. Įteka į Ochotsko jūros Penžinos užutėkį. Vandenyno potvynių metu susidaro patvanka, priverčianti Penžiną tekėti priešinga kryptimi. Upė būna užšalusi lapkričio-birželio laikotarpiu. Naudojama medienos plukdymui, laivuojama.